Záručný systém v Holandsku
V roku 1995 bol v Holandsku založený Národný záručný fond (ďalej „záručný fond“), ktorý zaviedol nástroj na podporu získania vlastného bývania známy ako Národná hypotekárna záruka (ďalej „záruka“). Táto „záruka“ sa uplatňuje pre platby úrokov a istín veriteľom v prípade, že si dlžníci nebudú plniť svoje záväzky. Národný záručný fond pre vlastníctvo bytov je súkromná nezisková organizácia, ktorej kontrolný orgán pozostáva z predstaviteľov centrálnej vlády, zástupcov územných celkov, zástupcov finančných inštitúcií a predstaviteľov národnej spotrebiteľskej asociácie vlastníkov - užívateľov bytov. Zo zloženia kontrolného orgánu vyplýva, že záručný fond nie je priamo podriadený vláde. Napriek tomu záručný fond má silnú väzbu na centrálnu vládu a územné celky, pretože mu poskytujú finančné krytie. V prípade, že záručný fond by nemal dostatok prostriedkov na zaplatenie záväzkov veriteľom za dlžníkov, ktorým poskytol záruku, centrálna vláda a územné celky poskytnú záručnému fondu bezúročnú pôžičku. 
Pri určovaní podmienok a požiadaviek na získanie  záruky zo záručného fondu sa vychádzalo z prieskumu Národného rozpočtového inštitútu, prostredníctvom ktorého sa zistili prijateľné výdavky na bývanie pre rôzne príjmové skupiny obyvateľstva so zreteľom  na ich kúpnu silu pre ostatné nevyhnutné tovary a služby. Hlavnou podmienkou bolo, aby výdavky na bývanie boli v prijateľnom pomere k príjmu domácnosti. 
Príklad (aktuálny pre rok 2002): Hrubý príjem domácnosti bol 15 000 EUR. Domácnosť si  môže dovoliť  vynaložiť na bývanie 29% z tohto príjmu so 6% úrokovou sadzbou. Maximálna suma hypotekárnej pôžičky, ktorú bolo možné poskytnúť v tomto prípade je okolo 4-násobku tohto príjmu. 
Národná hypotekárna záruka je podpora určená na získanie vlastného bytu pre nižšiu a strednú príjmovú skupinu obyvateľstva v Holandsku. Špecifikom Holandska je, že hypotekárna banka poskytuje pôžičku do plnej výšky ceny nehnuteľnosti (V Slovenskej republike je to do výšky 70 % ceny založenej nehnuteľnosti). Záručný fond  neručí za celú hypotekárnu pôžičku  a je stanovená maximálna výška hypotekárnej pôžičky, za ktorú je možné ručiť. Záručný fond poskytuje záruku za hypotekárnu pôžičku v maximálnej výške 200 000 EUR/byt. Pri stanovení maximálnej hodnoty pôžičky, za ktorú môže záručný fond ručiť sa vychádzalo z výšky príjmov a veku žiadateľa. Maximálne výška nesmie prevýšiť 4 - 4,5 násobok ročného príjmu domácnosti. Domácnosti môže byť poskytnutá záruka len na jednu hypotekárnu pôžičku. Z praxe vyplýva, že dve tretiny žiadateľov, ktorí využívajú túto formu podpory  sú vo veku 25 až 35 rokov a ide o prvonadobúdateľov bytu. 
Počet poskytnutých záruk na kúpu vlastného bytu alebo na obnovu bytu je cca 60 000 záruk za rok. V roku 2001 bolo garantovaných  cca  58 000 záruk  z 265 000 hypoték poskytnutých tým, čo si obstarávali svoje  prvé bývanie, t.j.asi jedna pätina „prvých hypoték“ je financovaná s použitím  záruky záručného fondu.
V procese hodnotenia žiadateľa sa zisťuje, či je žiadateľ vhodný pre získanie hypotekárnej záruky, a či bude spĺňať podmienky veriteľov. Toto posudzovanie je založené na dohode medzi fondom a každým zúčastneným veriteľom. Fond dvakrát do roka ponúka veriteľom a sprostredkovateľom počítačový program s aktuálnymi požiadavkami a podmienkami pre proces hodnotenia žiadateľov. Veriteľ neskôr informuje fond, že úver bol poskytnutý podľa pravidiel záručného fondu. V nadväznosti na toto oznámenie sa prehodnocuje typ poskytnutej pôžičky, typ bytu a finančné možnosti kupujúceho. Výsledkom tohto systému je kratšia čakacia doba pre tých, čo si chcú požičať a kratšia čakacia doba pre veriteľov. Všetky takéto informácie sú uložené do súboru údajov. Ďalším druhom informácií sú informácie súvisiace s problémami platenia splátok a informácie o pohľadávkach veriteľov. 
V prípade nedodržania záväzku dlžníkom je nevyhnutné podporenú  nehnuteľnosť predať . Predaj nehnuteľnosti realizuje najskôr veriteľ. V situácii, že  výnos z predaja nekryje pohľadávku banky, oznámi výšku svojej pohľadávky záručnému fondu. Záručný fond ponúkne nehnuteľnosť na odpredaj. Ak nehnuteľnosť predá za nižšiu cenu, ako je vzniknutá pohľadávka veriteľa, záručný fond veriteľovi rozdiel v cene doplatí. V prípade, že sa  nehnuteľnosť predá za vyššiu cenu, ako je vzniknutá pohľadávka, uspokojí sa veriteľ a hodnota presahujúca pohľadávku sa vyplatí dlžníkovi.
Rezervy záručného fondu sú tvorené z poplatkov, ktoré žiadateľ zaplatí v okamihu poskytnutia hypotekárnej pôžičky zaručenej fondom. Tento poplatok je platený len raz a je každoročne prepočítavaný na základe účtovných kalkulácií. Pre r. 2001 tento poplatok predstavoval 0,3 % z hodnoty poskytnutej hypotekárnej pôžičky. Záručný fond inkasuje tento poplatok prostredníctvom veriteľov. Poplatok môže byť zaplatený ako časť hypotekárnej pôžičky a tým je odpočítateľný zo základu dane z príjmov. V praxi to znamená, že pri nižšej úrokovej sadzbe poskytnutého úveru dlžník môže zaplatený poplatok získať späť už za jeden rok. 
Počiatočný kapitál záručného fondu v roku 1995 bol 200 mil. EUR. V roku 2001 disponoval záručný fond kapitálom v objeme 235 mil. EUR, čo mu umožňovalo garantovať hypotekárne pôžičky v úhrnnej výške 70 mld. EUR.
Vzhľadom na neziskový charakter záručného fondu a celoplošný dosah spôsobený jeho celonárodnou organizáciou, poplatok zaplatený žiadateľmi je relatívne nízky. V prípade ziskovo orientovaného fondu by bolo ťažké nájsť primeranú výšku poplatku.. 
Hypotekárny záručný systém sa vyvinul z pôvodných byrokratických nástrojov na účinný a efektívny nástroj, ktorý nepriamo stimuluje aktivity v celom obchodnom cykle, začínajúc v stavebnom priemysle, cez sprostredkovateľský obchod, hypotekárnych poradcov až do primárneho a sekundárneho obchodu. Záujmom garančného systému nie je pôsobiť len na individuálne domácnosti, ale taktiež na agregátny makroekonomický ukazovateľ. Národná hypotekárna záruka nie je považovaná len za nástroj na podporu vlastníctva bytov, ale má vplyv aj na vývoj hospodárstva . 
Pre finančné inštitúcie má existencia záručného fondu tri zásadné výhody. Prvou výhodou je, že finančná inštitúcia môže lepšie riadiť hodnotu svoju aktív prostredníctvom transferu svojich platobných rizík na záručný fond. Výsledkom tejto ochrany je ochota poskytnúť 100 % hypotekárnej pôžičky na kúpu bytu a zvýšenie dopytu po hypotekárnych pôžičkách. Z toho následne vyplýva, že pri rastúcom množstve pôžičiek rastie  čistý príjem úverových inštitúcií.
Ďalšou výhodou je, že rozšírením poskytovania hypotekárnych pôžičiek po zavedení záručných hypotekárnych pôžičiek vzrástla návratnosť kapitálu, v dôsledku lepšej alokácie finančných zdrojov. Prostredníctvom poskytnutých záruk je veriteľom umožnené získať zdroje na kapitálovom trhu pri ich zníženej cene (o cca 1/3) špeciálne, keď tieto záruky sú garantované. 
Treťou výhodou je skutočnosť, že hypotekárny trh poskytuje asymetrické informácie, takže pre veriteľov je výhodné používať a zdieľať poznatky záručného fondu týkajúce sa platobného správania spotrebiteľov. V tomto smere záručný fond funguje ako úverový úrad , čo zníži náklady na informácie. 
Pre centrálnu vládu a územné celky v Holandsku je záruka záručného fondu inštitucionálnou zárukou na zvýšenie počtu majiteľov bytov, hlavne z nižšej až strednej príjmovej skupiny obyvateľov a na zníženie rizík pri získavaní bytu do osobného vlastníctva. Keďže v Holandsku je rastúci objem majiteľov – užívateľov už stály, nástroj sa zameriava na predikciu stabilného rastu štátu a národného hospodárstva. Záručný systém v Holandsku, podporuje makroekonomickú stabilitu a svojím fungovaním vytvára pozitívne prostredie pri získavaní vlastného bytu.